Harjakoneet siivoavat nyt katuja täydellä höyryllä Tampereella – Sepelit pois äitienpäivään mennessä

Hiekoitussepelin poisto pääsee Tampereella täyteen vauhtiin nyt, kun yöpakkaset ovat väistyneet. –Keskustan pääväylistä, bussipysäkeistä ja pyöräilyn pääreiteistä aloitetaan, sitten menemme pienemmille kaduille, kertoo yksikön päällikkö Reijo Lahtinen Tampereen Infrasta. Alkuviikon sateinen sää on hiekanpoistoon ihanteellinen. Kadut eivät ole aamulla jäässä, ja sade sitoo hiekkaa. Harjauksen jälkeen kadut vielä pestään, jotta hienokin kiviaines saadaan pois. Keskustorin siivousta on jo aloitettu, ja sitä jatketaan edelleen. Seuraavaksi edetään pääväylille eli Pirkankadulle, Pispalan valtatielle, Hämeenkadulle, Hatanpään valtatielle ja Rongankadulle. Ruuhka-aikoina tehdään töitä sivukaduilla. Kiinteistöt hoitavat jalkakäytävät Kiinteistöjen edessä olevien jalkakäytävien puhdistus on kiinteistöjen vastuulla. –Pääsääntö on, että sepelit siivoaa se, joka on ne levittänytkin, Lahtinen toteaa. Kaupungin kunnossapitovastuun piiriin kuuluvilla alueilla on kulunut tänä talvena noin 20 000 tonnia sepeliä. Myös kevyen liikenteen väylät hoitaa kaupunki. Pyöräilyn pääreittien puhdistus on jo aloitettu. –Niitä päästiin jo viime viikolla tekemään, mutta vain osittain. Varjoiset kohdat valuttivat vielä vettä, joka jäätyi yöaikaan. Kuivan sään takia pääkatuja on käsitelty suolaliuoksella pölyämisen estämiseksi. Äitienpäiväksi alkaa olla puhdasta Tampereen Infralla on käytössään yli sata erilaista konetta ja autoa puhdistustöihin. Käsityönä puhdistetaan edelleen portaita, rappusia ja muita hankalia paikkoja. Katujen siivous päästiin tänä vuonna aloittamaan noin kuukauden tavanomaisesta myöhässä, joten työt venyvät vapun yli. Keskusta ja suurin osa asuinalueiden sepeleistä pyritään siivoamaan äitienpäivään mennessä. –Toukokuun puoliväliin mennään, ennen kuin puistoalueetkin on saatu puhtaaksi, Lahtinen arvioi. Puistoissa on vielä lumikasoja, joiden sulamista pitää odottaa. Maan pitää myös kuivua, jotta se kantaa koneiden painon.